
[bookmark: _GoBack]На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општине Осечина, по притужби О. В., из Београда, Заштитник грађана 


	У Т В Р Ђ У Ј Е 


Општина Осечина начинила је пропуст у раду јер је код притужиље створила очекивање да ће јој накнада за заузето земљиште након санације корита реке Јадар бити исплаћена од стране општине.

Поред створених нереалних очекивања, Општина Осечина je начинила додатни пропуст у раду јер супротно принципима добре управе, притужиљи чак није ни одговорила на њена поновљена обраћања овим поводом.


Ради отклањања уочених пропуста у раду, Заштитник грађана упућује Општини Осечина следеће 

П Р Е П О Р У К Е

I

Потребно је да Општина Осечина у сарадњи са Јавним водопривредним предузећем „Србијаводе“ размотри све могућности евентуалне исплате притужиљи накнаде за заузето земљиште услед санације корита реке Јадар, а сходно створеним очекивањима. 

II

Потребно је да Општина Осечина у непосредном разговору, притужиљи предочи утврђено стање, те укаже на евентуалне даље могућности које јој стоје на располагању у циљу санације претрпљене штете.
III

Потребно је да Општина Осечина преко кабинета председника општине, упути и писани одговор притужиљи у вези са њеним обраћањима за исплату накнаде за заузето земљиште, као и враћања парцеле у првобитно стање, уз извињење притужиљи за неблаговремено поступање и створена и неостварена очекивања. 

IV

Општина Осечина ће се убудуће старати, сходно принципима добре управе, да сваком грађанину на његов захтев даје информације о поступку који се води пред њеним органима или да га у случају ненадлежности обавести о прослеђивању надлежном органу.

V

Општина Осечина ће се убудуће старати, сходно принципима добре управе, да се преко својих органа уздржава од стварања нереалних и нетачних очекивања код грађана, као и да поштује и остварује очекивања која грађани оправдано имају или која су код њих ти или други органи или службеници створили.  

Општина Осечина обавестиће Заштитника грађана у року од 60 дана од дана пријема ових препорука о предузетим мерама и поступањима по њима и о томе доставити доказе.


		Р а з л о з и:

Заштитник грађана је примио притужбу О. В., из Београда, којом се изражава незадовољство поступањем односно непоступањем председника општине Осечина по дописима притужиље у вези са заузимањем и оштећењем њене парцеле приликом извођења радова на санирању корита реке Јадар.

Наиме, притужиља наводи, а из приложене документације произилази да се притужиља у више наврата обраћала Општини Осечина захтевом за накнаду штете и враћање у првобитно стање њене парцеле број 3664 КО Осечина у површини од 224м2 која је, по њеним речима, заузета без њене сагласности ради извођења радова на кориту реке Јадар. Из приложене документације произилази да је председник општине Осечина актом број 060-10/2016 од 18. маја 2016. године упутио одговор притужиљи којим, између осталог констатује да је општинска инспекција изласком на лице места утврдила да се по парцели притужиље кретала механизација, да су остали трагови точкова у којима сада лежи вода и да има камења у парцели. Такође је наведено да је радом машина, парцела сва преорана, тако да није могуће утврдити културу која је била на њој засејана. Истим актом дат је предлог, а што је већ договорено са извођачем радова, да се парцела притужиље врати у пређашње стање, тј. очисти од камења, поравна и да се засеје неком културом по договору са притужиљом. У погледу заузећа парцеле, истакнуто је да ће након завршетка свих радова који су планирани за Осечину, геометри снимити сва заузећа и када се утврди тачно чињенично стање, може се приступити регулисању новчаних обештећења према власницима парцела.
Притужиља се, потом, у више наврата током 2016. године електронским путем обраћала Кабинету председника општине Осечина ради добијања обавештења о реализацији ових активности, као и прецизирања рокова за њихово спровођење, и то 24. маја 2016. године, 10. јуна 2016. године, 2. августа 2016. године, 19. октобра 2016. године, као и 15. маја 2017. године. Притужиља наводи да није примила одговор на постављена питања и дописе упућене Кабинету председника општине Осечина.
Из приложене документације произилази да је ЈВП „Србијаводе“, Београд, Водопривредни центар „Сава-Дунав“ актом број 1-1365/3 од 21. априла 2016. године известио притужиљу да је Општинска управа општине Осечина својим дописом од 17. новембра 2015. године обавестила ВД „Југокоп – Подриње“ д.о.о. из Шапца, између осталог, да ће накнаду за заузето земљишта сносити општина Осечина, те да је у вези регулисања начина накнаде штете заказан састанак са председником општине Осечина и директором ВД „Југокоп – Подриње“ д.о.о. из Шапца, као извођача радова. 
Поступајући по овој притужби, Заштитник грађана се обратио председнику општине Осечина, а потом и ЈВП „Србијаводе“ Београд, ради добијања информација о обавештавању притужиље, као и осталим околностима конкретног случаја. 
Изјашњењима председника општине Осечина[footnoteRef:1], Заштитник грађана је обавештен о уређењу корита реке Јадар након мајских поплава из 2014. године, те изведеним радовима услед којих је причињена штета околним парцелама. Посебно је наведено да је обавеза општине Осечина у конкретном случају била да реши имовинске односе како не би било проблема при извођењу радова. Истакнуто је да је уређење корита реке Јадар било планирано према пројекту уређења реке Јадар из 2004. године, којим није била обухваћена парцела притужиље, и због чега притужиља није била позвана да се изјасни око трајног заузећа дела њене парцеле. Међутим, уместо по том пројекту, истиче се да је ЈВП „Србијаводе“ одлучило да уради пројекат чишћења корита реке Јадар од пањева, дрвећа, наноса и сл. са подизањем насипа ради заштите и делимичним проширењем корита реке, да је спровело тендер за извођача радова на ком је одабран „Југокоп“ из Шапца, као и да су машине морале да уђу и у притужиљину парцелу број 3664 КО Осечина. Наведено је да је општина ангажовала геодетску фирму која је утврдила да је уређењем корита реке Јадар заузето 13 квадрата парцеле притужиље, да је општина Осечина имала обавезу да информише грађане о почетку извођења радова, што је и учинила, а да је по сазнању да се радови изводе по другом пројекту организовала састанак грађана, извођача радова и надзора, на ком се представник извођача радова усмено обавезао да ће све парцеле бити враћене у првобитно стање, али да исти није извршио своју обавезу. На крају је наведено да у погледу накнаде за заузеће парцеле, општина Осечина не може изаћи у сусрет, с обзиром да је река Јадар у власништву ЈВП Србијаводе са којим Општина Осечина нема закључен никакав уговор на основу ког би се извршило плаћање, те да је конкретна инвестиција искључива надлежност ЈВП Србијаводе, као и да су у сличним споровима суседних власника парцела донете пресуде у којима је општина Осечина ослобођена сваке одговорности. [1:  Акт број сл/08-2017 од 23. августа 2017. године, акт број 037-12/2017 од 13. новембра 2017. године и акт број 07-4/2018 од 25. маја 2018. године] 


Дописом Јавног водопривредног предузећа „Србијаводе“ Београд[footnoteRef:2], Заштитник грађана је обавештен да су Амбасада Италије, као наручилац и ЈВП „Србијаводе“, као извођач закључили уговор од 21. октобра 2015. године којим је уговорено пружање техничких услуга за израду пројектних спецификација и надзор над радовима у вези са „Обновом и развојем након поплава у мају 2014. године“. Надаље се истиче да су Амбасада Италије, као наручилац и Водопривредно друштво „Југокоп-Подриње“ д.о.о. Шабац, закључили уговор од 13. новембра 2015. године којим је извођачу додељен уговор у вези са „Обновом и развојем након поплава у мају 2014. године“, чији предмет је била хитна корекција тока реке Јадар кроз Осечину ради враћања у првобитно стање речног профила чишћењем нагомиланих депозита. Предметним уговором је уговорена и обавеза извођача да надокнади све трошкове привременог приступа јавним и приватним површинама и надокнада за могућу штету јавној и приватној имовини, односно људима. [2:  Допис број 138/1 од 29. јануара 2019. године.] 


Посебно је истакнуто да је ЈВП „Србијаводе“, на основу Уредбе о утврђивању Државног програма обнове оштећених водних објеката за уређење водотока, водних објеката за заштиту од поплава, ерозије и бујица и водних објеката за наводњавање, у име и за рачун Републике Србије, вршило инвеститорска права на обнови водних објеката, као и спровођење поступака јавних набавки, те да сходно томе, ЈВП Србијаводе није одговорно за насталу штету притужиљи.

Напоменуто је да је извођач, ВД „Југокоп-Подриње“ Шабац имовинско-правне односе са власницима приватних парцела решио у договору са општином Осечина, тако да накнаду трошкова за решавање имовинско-правних односа са власницима сноси општина. Посебно је наведено да је Општинска управа општине Осечина дописом број Сл/11-2015 од 17. новембра 2015. године обавестила ВД „Југокоп-Подриње“ да су власници пољопривредног земљишта поред реке Јадар, још у току 2004. године дали изјаве да неће ометати извођење радова на регулацији корита реке Јадар, с тим да траже да им се утврди евентуално заузеће катастарских парцела и исплата заузетих површина по процени вештака одговарајуће струке, као и да ће трошкове ових накнада исплатити општина Осечина.

У погледу обавештавања притужиље, ЈВП „Србијаводе“ је истакло да су притужиљи упућени одговори на њене дописе путем поште, као и електронски, те да је дописом од 26. априла 2016. године обавештена и о тим поводом одржаном састанку између директора ЈВП Србијаводе, председника општине Осечина и директора ВД „Југокоп-Подриње“ на коме је договорено да председник општине Осечина са притужиљом одржи састанак ради постизања договора и решавања проблема насталих на њеном земљишту. Наведено је да ЈВП „Србијаводе“ нема информације о даљој комуникацији између притужиље и председника општине Осечина.




* * *
Уставом Републике Србије („Сл. гласник РС“, број 98/2006) јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. Законом се може ограничити начин коришћења имовине.[footnoteRef:3] [3:  Члан 58. став 1.-3. Устава Републике Србије.] 

Сходно принципима добре управе, јавни службеник поштује оправдана и разумна очекивања која грађани имају с обзиром на претходну праксу органа јавне власти. Органи јавне власти и јавни службеници поштују и остварују очекивања која грађани оправдано имају или која су код њих ти или други органи или службеници створили. Они се уздржавају од стварања нереалних и нетачних очекивања код грађана, односно предузимају све разумне мере како таква очекивања не би била створена код савесних грађана. Истовремено, орган јавне власти и јавни службеник на погодан начин грађане обавештава о току поступка, начину на који се поступак води и начину остваривања њихових права и интереса.

Сагледавајући податке до којих се дошло током спроведеног поступка контроле правилности и законитости рада, као и приложену документацију, Заштитник грађана оцењује да је притужиљина парцела број 3664 КО Осечина неспорно претрпела штету приликом извођења радова на санацији корита реке Јадар, као и да је део њене парцеле трајно заузет. Надаље се закључује да је општина Осечина својим поступцима и актима у вези са враћањем оштећених парцела у првобитно стање и исплатом заузетих површина приликом санације, код притужиље, а тиме и код осталих грађана који су се налазили у истој ситуацији, створила очекивање да ће извођач радова извршити враћање парцела у првобитно стање, а да ће општина Осечина исплатити накнаду за заузето земљиште.

Оваква очекивања произилазе из дописа Општинске управе општине Осечина број: Сл/11-2015 од 17. новембра 2015. године који је упућен извођачу радова, односно ВД „Југокоп-Подриње“ д.о.о. Шабац, а у ком је изричито наведено да ће накнаду за заузето земљиште сносити општина Осечина, о чему је притужиља обавештена од стране ЈВП „Србијаводе“. Такође, иста очекивања су произашла и након састанка притужиље и председника општине Осечина који је одржан 5. маја 2016. године и упућивањем притужиљи дописа од 18. маја 2016. године, којим се притужиља од стране председника општине Осечина обавештава да ће извођач радова вратити парцелу у првобитно стање, као и да ће се регулисању новчаних обештећења приступити након снимања свих заузећа и утврђивања тачног чињеничног стања.

Међутим, након дописа председника општине Осечина од 18. маја 2016. године, притужиља више није примила ниједан одговор, нити обавештење од стране општинских органа у погледу враћања парцеле у првобитно стање и исплати одштете за заузети део парцеле, иако се тим поводом у више наврата обраћала Кабинету председника општине Осечина, ради прецизирања рокова за спровођење претходно договореног.

У том погледу, изјашњења председника општине Осечина примљена у овом предмету у којима се у потпуности негира било каква одговорност општине за исплату накнаде за заузете парцеле, као и упућивање на ЈВП „Србијаводе“, с обзиром да се ради о приобалном подручју, указује да је Општина Осечина код притужиље створила оправдана, а извесно је и нереална и нетачна очекивања да ће у тим случајевима исплатити накнаду штете.

С тим у вези, општина Осечина не само да није предузела никакве даље мере како би последице нереализованих очекивања евентуално ублажила, односно предочила разлоге који спречавају поступање општине у конкретном случају, већ је притужиљина даља обраћања овим поводом потпуно игнорисала.

На основу свих утврђених чињеница и околности, Заштитник грађана је утврдио пропуст у правилности и законитости рада Општине Осечина на штету остваривања права грађана и, сагласно члану 31. став 2. Закона о Заштитнику грађана, упутио органу препоруке ради превазилажења настале ситуације у што краћем року, као и у циљу унапређења рада органа управе и спречавања сличних пропуста у будућности. 



	ГЕНЕРАЛНА СЕКРЕТАРКА

	


	Оља Јовичић








Доставити:
-Општини Осечина – председнику општине;
- ЈВП Србијаводе;

